In Jesus se tyd was die maatstaf vir "geseënd" wees: Is jy rein of nie? Lewe jy volgens die Joodse reinheidswette? Was jy jou vleis se skottelgoed apart van jou melk-skottelgoed? Vermy jy bloed, lyke en onrein mense soos siekes en sondaars? Dan was jy rein en geseënd!
Dit is baie belangrik dat ons nie van die lys saligsprekinge nuwe gebooie maak nie. Mense is nie salig omdat hulle arm is, treur of honger ly nie. Die saligsprekinge sê vir ons: Vir wie is daar plek by God? Wie is dus die werklik geseëndes? Diegene in die Koninkryk van God. Dié wat die uitnodiging aanneem om by Jesus te leer hoe om in God se koninkryk te lewe – nou al.
Die ligbron wat immer skyn, is Christus, die Lam. Ander ligbronne word oorbodig. Daar kom ’n einde aan donkerte en nag. Die simboliek is duidelik: Danksy Christus is daar geen rede tot wanhoop en onsekerheid nie en word onheil nie gevrees nie. Hierdie visioen wil vervolgde gelowiges aanspoor om te volhard in geloof in Christus. Hy is die enigste hoop vir die wêreld.
Al word ons nie vervolg vir ons geloof nie, ken ons die donker van lyding, verlies en teleurstelling, en ken ons oomblikke van wanhoop en vertwyfeling. Ons ken die onsekerheid van die lewe en van die toekoms. Die evangelie roep ons terug na die Lig, na hoop, na lewe. Hierdie Lig skyn deur dood, verlies, lyding en mislukking heen en verdryf die donker van wanhoop en onheil. Hierdie Lig moet deur ons optrede in die donker wêreld ingekaats word om hoop vir die hooploses te bied.